Planul era ca cele mai îndrăgite echipe ale Timișoarei și Aradului, renăscute și ele, să aibă confruntarea la stadionul „Otto Greffner” al Șiriei, un orășel de vreo opt mii de locuitori. Așadar, aceasta urma să fie o deplasare pentru ambele grupuri de fani. În tur, ASU Poli a înfrânt UTA Bătrâna Doamnă cu 2-1, după nouă ani de așteptare.

Poli și UTA se duelează crunt încă din anii ‘70. Întâlnirea celor două echipe a fost denumită de către gazetari drept „derby-ul vestului”. Dacă e să te iei după moștenirea sportivă a celor două orașe și cluburi, e ușor de înțeles de ce. Fotbalul modern a venit însă ca o năpastă peste societatea românească, astfel că echipe phoenix din Liga a patra , precum Steaua și Dinamo, strâng spectatori cât pentru o întreagă etapă din Liga 1.

Cu șapte minute înainte de ora programată a plecării, mă-mbarc în tren cu amicii. Navigăm printre coridoarele vagoanelor și găsim patru locuri libere într-un compartiment în care erau deja alți doi băieți. În ciuda controlului corporal riguros la suirea-n tren, tot bubuie o petardă. Prima pe ziua de azi. Planul e să coborâm în Gara Mare din Arad, unde luăm un alt tren personal închiriat, către Șiria.

Vezi tu, asta s-a întâmplat pentru că organizatorii partidei nu oferiseră decât 70 de bilete pentru deplasare. Polițiștii, însă, merseseră în grupuri mici să mai cumpere bilete direct de la casa stadionului. Era clar că nu vor putea alege doar atât de puțini oameni să vină, deși e zi de marți. Planul era să intrăm cu toții la stadion, în baza biletelor cumpărate în mod legal.

Merg până-n vagonu' vecin să trag o țigară la geam, neștiind că se fumează și-n compartimentul nostru. E o experiență pe care n-o poți descrie în cuvinte. Sute de băieți și câteva fete care și-au luat liber de la școală sau muncă, ca să trăiască senzația asta. Printre doze de bere și sticle de Unirea, se vorbește despre lucruri mai mult sau mai puțin legale, de la marginea societății. Nu că ele n-ar exista. Fac parte din viața multora dintre noi. Ci-s doar renegate de către oamenii care se iau prea în serios, îmbulați în lumea lor mică. Deși pentru ei înseamnă totul, pentru oamenii ăștia nu înseamnă mai nimic.

14:40

Ajungem în Arad. Schimbăm trenul fără incidente majore. „Dacă ai pierdut ghiozdanu', te fut. Atâta te fut, până te integrezi în absolut!”, se aude în noul tren. Alunecăm printre câmpuri de rapiță către comuna de la poalele dealului. Se zvonește că purtătoarea de cuvânt a Jandarmeriei Timișoara a declarat că se va acorda acces pe stadion tuturor suporterilor poliști, o știre care contravine declarației primarului.